EE วิ่ง 3% โบรกฯชี้กำไรปี 65 โต 2 เท่าตัว! แตะ 209 ลบ. ธุรกิจกัญชงหนุน ชูเป้า 3 บ.
EE วิ่ง 3% โบรกฯชี้กำไรปี 65 โต 212% แตะ 209 ลบ. รับธุรกิจกัญชงหนุน ชูเป้า 3 บ. โดยคาดจะเริ่มการเก็บเกี่ยวครั้งแรกในเดือนเม.ย. นี้  อีกทั้งยังอัพไซด์จากเงินสดในมือราว 600 ลบ. แนะนำราคาเป้าหมาย 3 บ.

31 ม.ค. 2565

ผู้สื่อข่าวรายงานว่าวันนี้ (31 ม.ค. 2565) ราคาหุ้นบริษัท อีเทอเนิล เอนเนอยี จำกัด (มหาชน) หรือ EE ณ เวลา 14:41 น. อยู่ที่ระดับ 2.20 บาท เพิ่มขึ้น 0.06 บาท หรือ 2.80% โดยทำจุดสูงสุดที่ 2.22 บาท และทำจุดต่ำสุดที่ 2.10 บาท ด้วยมูลค่าการซื้อขาย 205.56 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (31 ม.ค. 2565) โดยประเมินกำไรจากการดำเนินงาน (ไม่รวมกำไรพิเศษจากการขายหุ้นโรงไฟฟ้า) ปี 2565 จะเติบโตเพิ่มขึ้น 212% จากงวดเดียวกันของปีก่อน เป็น 209 ล้านบาท จากการเข้าสู่ธุรกิจปลูกพืชกัญชง โดยคาดจะเริ่มการเก็บเกี่ยวครั้งแรกในเดือนเม.ย. 2565 นอกจากนี้ยังมี Upside จากเงินสดในมืออีก +/- 600 ล้านบาท (เงินจากการขายโรงไฟฟ้า) อีกทั้งรอการสรุปดีลซื้อธุรกิจปลูกพืชกัญชงอีกแห่งในครึ่งปีแรก 2565 นี้และประเมินมีโอกาสลงทุนเพิ่มเติมอีก เนื่องจากบริษัทที่ไม่มีหนี้สินระยะยาว DE ต่ำเพียง 0.08 เท่า ทั้งนี้ Forward PE ปีนี้ 28 เท่า ขณะที่ Forward PE ธุรกิจกัญชง-กัญชาในต่างประเทศสูงเฉลี่ย +/- 49 เท่า แนะนำ ราคาเป้าหมาย 3 บาท